Brain Surgeons

Brain Surgeons var et hardrock-band med base i New York, USA. De ble ledet av ekteparet Albert Bouchard og Deborah Frost, han med fortid i det kjente hardrock-bandet Blue Öyster Cult, hun forhenværende musikkjournalist og trommeslager i jentebandet Flaming Youth. Bandet var aktive i perioden 1994-2006.

Musikere og låtskrivere
Låtene var hovedsakelig skrevet av ekteparet selv, med bidrag fra de andre bandmedlemmene opp gjennom årene, og eksterne bidragsytere som Joe Bouchard og Helen Wheels. De gjorde også cover-versjoner av Blue Öyster Cult-låter Albert Bouchard har vært medforfatter på, samt låter av Hawkwind og MC5.

Den siste besetningen, som var aktiv mellom 2004 og oppløsningen i 2006 besto av:

Deborah Frost (sang, keyboards, klarinett, gitar, bassgitar)
Albert Bouchard (trommer, sang, gitar, banjo, keyboards)
Ross «The Boss» Friedman (gitar)
David Hirschberg (bassgitar)

Historie
Oppstart, de første platene
Brain Surgeons ble dannet i 1994 som et prosjekt som opprinnelig kun hadde Albert Bouchard og Deborah Frost som faste medlemmer. De ga ut sin første plate samme år, med tittelen Eponymous, på sitt eget plateselskap Cellsum. Senere på året ble Billy Hilfiger (gitar), Peter Bohovesky (gitar, sang) og David Hirschberg (bassgitar) offisielt medlemmer. Med denne besetningen ga bandet ut sin andre plate Trepanation i 1995. Den og oppfølgeren Box Of Hammers (1996) var ambisiøse og varierte plater i skjæringspunktet mellom Blue Öyster Cult-inspirert hardrock og punk/garasjerock á la MC5 og The Stooges. På Malpractise (1997) spilte de alternative versjoner av BÖC-låter som  «Astronomy», «Death Valley Nights» og «Baby Ice Dog», samt to Hawkwind-låter («Needle Gun» og «Hassan I Sahba»). Litt oppsikt vakte det i BÖC-kretser at man fikk høre en versjon av «The Girl That Love Made Blind», en låt som opprinnelig skulle vært på konseptplaten Imaginos. I 1999 kom dobbel-CD-en Piece Of Work ut. Dessverre skulle dette bli siste innspilling med Billy Hilfiger, som døde av hjernesvulst 15. september 2001, og Peter Bohovesky. Sistnevnte forlot bandet i 2000 og trådte ut av musikkbransjen.

Hyllesten til Helen Wheels
Helen Robbins, som fikk tilnavnet Helen Wheels, var en amerikansk undergrunnspoet, punk- og hardrock-sangerinne, låtskriver og bodybuilder som bidro med mange tekster til Blue Öyster Cult allerede i 1970-årene, og en god venn av Albert Bouchard og Deborah Frost. Hun døde av komplikasjoner i forbindelse med kirurgi 17. januar 2000. Det ble holdt en minnekonsert til ære for henne 4. desember 2001 på initiativ fra The Brain Surgeons. Denne konserten er blitt utgitt både på CD (To Helen With Love) og DVD. Blant deltakerne finner vi tre medlemmer av Blue Öyster Cults klassiske besetning, nemlig Albert Bouchard, Joe Bouchard og Buck Dharma, samt Handsome Dick Manitoba (ex-Dictators), Tish And Snookie, Crispin Cioe m.fl.

Siste fase i karrieren
Etter Billy Hilfigers død og Peter Bohoveskys avskjed var The Brain Surgeons strippet ned til en trio da de spilte inn sitt sjette studioalbum Beach Party. Det kom ut i 2003, og inneholdt også instrumentale bidrag fra Joe Bouchard. I 2004 kom forhenværende Dictators- og Manowar-gitarist Ross the Boss med i bandet. Med ham ga de ut et kritikerrost album i 2006, Denial Of Death. De opererte nå under navnet Brain Surgeons NYC, men ble oppløst kort tid etter utgivelsen av albumet.

Utgivelser
Eponymous (1994)
Trepanation (1995)
Box Of Hammers (1996)
Malpractise (1997)
Piece Of Work (1999)
To Helen With Love (2001), Brain Surgeons m.fl.
Beach Party (2003)
Denial Of Death (2006)

 Eksterne lenker   



Kategori:Rockegrupper fra USA
Kategori:Band etablert i 1994